SET ภาคบ่ายลดช่วงบวกเหลือ 1 จุด นลท.หวั่นเลื่อนเลือกตั้ง!
SET ภาคบ่ายลดช่วงบวกเหลือ 1 จุด นลท.หวั่นเลื่อนเลือกตั้ง! โดย ณ เวลา 14.37 น. อยู่ที่ระดับ 1,566.21จุด บวก 0.27 จุด หรือ 0.02% ด้วยมูลค่าการซื้อขาย 2.2 หมื่นล้านบาท 
3 ม.ค. 2562

ผู้สื่อข่าวรายงานว่า ดัชนีตลาดหุ้นไทยบ่ายวันนี้(3ม.ค.) ณ เวลา 14.37 น. อยู่ที่ระดับ 1,566.21จุด บวก 0.27 จุด หรือ 0.02% ด้วยมูลค่าการซื้อขาย 2.2 หมื่นล้านบาท ซึ่งเป็นการลดช่วงบวกลงหลังปิดภาคเช้าบวกแรงกว่า 12 จุด โดยวันนี้ดัชนีปรับตัวขึ้นทำจุดสูงสุดที่ระดับ 1,578.17 จุด และต่ำสุดที่ระดับ 1,565.42 จุด
ด้านนายวิษณุ เครืองาม รองนายกรัฐมนตรี ฝ่ายกฎหมาย เปิดเผยว่า การหารือกับคณะกรรมการการเลือกตั้ง (กกต.) ในช่วงบ่ายวันนี้ (3 ม.ค.) จะมีการหารือแนวทางการดำเนินกิจกรรมการเลือกตั้งอย่างไรไม่ให้ทับซ้อนกับพระราชพิธีบรมราชาภิเษก เนื่องจากพระราชพิธีฯจะอยู่ในห้วงเวลาประมาณ 1 เดือน ดังนั้นจึงจะหารือกับ กกต.ว่ากำหนดวันเลือกตั้งยังคงเป็นวันที่ 24 กุมภาพันธ์ 2562 หรือไม่ แต่หากจะต้องขยับวันเลือกตั้ง ก็ต้องพิจารณาความเหมาะสมว่าจะขยับวันอย่างไร ซึ่งต้องสอดคล้องกับขั้นตอนตามรัฐธรรมนูญและขั้นตอนตามพระราชพิธีบรมราชาภิเษก โดยข้อสรุปทั้งหมดจะขึ้นอยู่กับ กกต.พิจารณา
ส่วนจะขยับวันเลือกตั้งไปในช่วงใดนั้นขณะนี้ยังไม่สามารถสรุปได้ แต่ยืนยันต้องดำเนินการภายใน 150 วันตามกรอบกฏหมาย ซึ่งต้องไม่เกินวันที่ 9 พ.ค.นี้ และไม่สามารถจัดการเลือกตั้งหลังงานพระราชพิธีฯได้ เพราะจะเกินกรอบ 150 วัน ทั้งนี้ไม่ว่าจะกำหนดวันเลือกตั้งเป็นวันใดก็ตาม จะต้องประกาศผลการเลือกตั้งภายใน 60 วัน และหลังประกาศผลการเลือกตั้งแล้ว ต้องเปิดประชุมสภาผู้แทนราษฏรภายใน 15 วัน
นอกจากนี้ มีการชี้แจงว่าเรื่องการกำหนดวันเลือกตั้งและวันหาเสียงการเลือกตั้งไม่ได้กระทบต่อพระราชพิธีบรมราชาภิเษก แต่ยังมีในส่วนของกิจกรรมหลังการเลือกตั้งที่ต้องดำเนินการภายใต้กรอบรัฐธรรมนูญจำนวนหลายขั้นตอน ซึ่งต้องไปดูว่ากิจกรรมต่าง ๆ จะทับซ้อนกับห้วงเวลาที่มีพระราชพิธีบรมราชาภิเษกหรือไม่ โดยต้องคำนวณกิจกรรมหลังเลือกตั้งให้เหมาะสมและไม่ให้ทับซ้อนกับงานพระราชพิธีฯ รวมถึงต้องเป็นวันที่เร็วที่สุด
 
บล.ฟิลลิป ระบุว่า  ตลาดหุ้นบ่ายวันนี้(3ม.ค.) ไปต่อได้ไม่ไกล: ตลาดหุ้นไทยภาคเช้าปรับตัวบวกสวนทางตลาดหุ้นในภูมิภาคโดยปิดบวกที่ 1570.39 (+4.45) ทางฝ่ายมองการปิดบวกต่างจากคาดนี้ เป็นผลจากการมูลค่าพื้นฐานของหุ้นไทยยังอยู่ในจุดที่เหมาะแก่การลงทุนมี Upside สูง แรงขายตามภูมิภาคจึงไม่มาก
 
อย่างไรก็ตาม ประเด็นแรงขายของกองทุน LTF ที่มีอยู่ รวมถึงการจับตาการหารือร่วมกันบ่ายนี้ระหว่างนายวิษณุ เครืองาม รองนายกฯกับกกต. ถึงประเด็นที่เกี่ยวข้องกับการเลือกตั้งว่าวันเหมาะสมควรจะเป็นเมื่อใด เพื่อที่จะไม่ให้กระทบต่อพระราชพิธีบรมราชาภิเษก นอกจากนี้แล้วปัจจัยภายนอกเดิมยังปกคลุมอยู่จะทำให้ SET ช่วงบ่ายจะไปต่อได้ไม่ไกล โดยมีกรอบการเคลื่อนไหวช่วงบ่ายอยู่ระหว่าง 1565-1575 จุด
บล.กสิกรไทย ระบุว่า แนวโน้มตลาดบ่าย กลุ่มที่ผลักดันดัชนีในวันนี้(3ม.ค.)  คือ กลุ่มพลังงาน(+1.73 จุด) ธนาคาร(+0.96 จุด) สื่อสาร(+0.62 จุด) โรงพยาบาล(+0.55 จุด) วัสดุก่อสร้าง(+0.42 จุด) เป็นต้น ในขณะที่กลุ่มที่มีการปรับลงมาหลักๆคือกลุ่มขนส่ง(-0.98 จุด)
ตลาดหุ้นไทยปรับตัวบวกในขณะที่ตลาดหุ้นต่างประเทศเคลื่อนไหวบวกลบสลับกันไป เช่น ฟิลิปปินส์(+1.75%) ออสเตรเลีย(+1.23%) อินโดนีเซีย(+0.27%) จีน(-0.09%) อินเดีย(-0.25%) ไต้หวัน(-0.65%) สิงคโปร์(-1.05%)
หลังจากที่ พ.ร.ฎ. การเลือกตั้งส.ส. ยังไม่มีการประกาศลงในราชกิจจานุเบกษา โดยวันนี้นายวิษณุ เครืองาม ได้มีการหารือกับ กกต. เพื่อกำหนดวันเลือกตั้ง รวมถึงการจัดเลือกตั้งทั่วไป โดยรายงานข่าวล่าสุดระบุว่าจะต้องมีการเลื่อนการเลือกตั้งจากเดิมวันที่ 24 ก.พ.
อย่างไรก็ดีคาดกรอบระยะเวลาการเลือกตั้งจะไม่เกิน วันที่ 9 พ.ค.62 นั้นคือการนับเวลา 150 วัน นับตั้งแต่ที่ พ.ร.ป. การเลือกตั้ง สส. มีผลบังคับใช้ทางกฎหมายเมื่อ 11 ธ.ค.62